Moro wara tauranaꞌmaꞌpo mero,
tynemeparykon uwapo tywonukuru aꞌmoꞌpo rapa iꞌwa Jerusalem ꞌwa.
Irombo morokon aitoꞌkon Betfage,
Betania ꞌwa,
moro oleif paty tatynen wypy ꞌwa tytundaꞌpo mero,
oko amykon tynemeparykon apojomaꞌsan iꞌwa.
Ikaꞌpo iꞌwaine:
“Moro ajuwaponokon aitopoꞌmembo ꞌwa iꞌtandoko.
Awoꞌmyrykon akono mero amy paritoꞌmembo myꞌpo mepotaꞌton.
Tyweꞌiꞌpo poro moꞌko paritoꞌmembo amy kariꞌna anaroꞌpa noro man tyngaꞌnary tuꞌpo.
Imbokatoko me.
Irombo eneꞌtoko me ijaro ꞌwa.
Irombo amy kariꞌna woturupoꞌpoto oꞌwaine:
‘Oꞌtonoꞌme ko mimbokaton?’
kaitoko me iꞌwa:
‘Moꞌko Jopoto iꞌse man.’ ”
Irombo tytoꞌsan mero,
moꞌkaron oko inapojomaꞌsan ꞌwa Jesus wykaꞌpo wara ro oty eporyꞌpo.
Moꞌko paritoꞌmembo ymbokary jako ro iꞌwaine,
moꞌkaron aporenjan wykaꞌsan iꞌwaine:
“Oꞌtonoꞌme ko moꞌko paritoꞌmembo mimbokaton?”
Irombo ikaꞌsan:
“Moꞌko Jopoto iꞌse man.”
Irombo aroꞌpo iꞌwaine Jesus ꞌwa.
Tynoponykon yryꞌsan iꞌwaine moꞌko paritoꞌmembo tuꞌponaka.
Jesus andyꞌmopoꞌpo iꞌwaine ituꞌponaka.
Itory jako ro tynoponykon apikaꞌsan iꞌwaine oma rary me.
Tyse waty terapa Jerusalem wyino iweꞌiꞌpo mero,
moro oleif paty wypy woꞌpemary po,
paꞌporo moꞌkaron inemeparykon apyimy ꞌwa tawaꞌpore imero moꞌja Tamusi ety awongaꞌpo paꞌporo morokon tyneneꞌsan iporiꞌtory poko.
Ikaꞌsan:
“Moꞌko Tamusi ety ta oꞌtoto Jopoto nainen paꞌporo kurano maro.
Saraꞌme aino kapu ta nainen.
Moꞌko Tamusi ety imero kawo nainen kapu ta.”
Irombo moꞌkaron ataꞌnanopyꞌsan raꞌnanokon Farise amykon wykaꞌsan Iꞌwa:
“Amepanen,
moꞌkaron anemeparykon eꞌmako!”
Irombo ejukuꞌsan iꞌwa:
“Wykaje oꞌwaine,
mojan yityꞌnaꞌsando,
morokon topu terapa kynikoꞌtapoꞌtaꞌton!”
Irombo tyse waty iweꞌiꞌpo moro Jerusalem wyino.
Eneꞌpo mero,
amoꞌpo iꞌwa.
Ikaꞌpo:
“Oty ꞌwa moro saraꞌme aino enepyry ukutyry manombo rypo man oꞌwa enapa ero kurita.
Moro ajenuru te enery upijan.
Amykon kurita irombo moꞌkaron ajenonoꞌnamon ajaꞌkotoꞌmataꞌton.
Ajuꞌmendaꞌton.
Wararo ajakyꞌkataꞌton.
Ajamiꞌtaꞌton paꞌporo otanokon oꞌmakon maro.
Oko pairo topu aninoꞌpa ota kynaitaꞌton asetuꞌpo,
moro Tamusi ꞌwa ajetawary anukutyꞌpa aweꞌiꞌpo ke.”